ክልሉ የተመዘገቡት የሰላም፣ የልማትና መልካም አስተዳደር ውጤት አበረታች መሆናቸው ተገለጸ
ጅጅጋ ፣ ህዳር 28/2006/ዋኢማ/ -በኢትዮጵያ ሶማሌ ክልል ህዝቦች ላይ ይደርስ የነበረውን ውስጣዊና ውጫዊ ተጽኖዎች በመታገል ባለፉት አመስት ዓመታት በሰላም፣ በልማትና በመልካም አስተዳደር ዘርፍ የተመዘገቡት ውጤቶች አበረታች መሆናቸውን የክልሉ ርዕሰ መስተዳደር አስታወቁ፡፡8ኛውን የብሄር፣ ብሄረሰቦችና ህዝቦች ቀን በዓል በማስመልከት ከህገ መንግስቱ መጽደቅ በኃላ የተገኙ ውጤቶችንና ተግዳሮቶች የሚዳስስ ሲምፖዚየም በጅጅጋ ከተማ ዛሬ ተጀምሯል፡፡በጅጅጋ ትላንት በተጀመረው ሲምፖዚየም ከቀትር በፊት በነበረው ፕሮግራም የኢትዮጵያ ሶማሌ ህዝብ ታሪክና የኢፌድሪ ሕገ-መንግስት በሚል ርዕስ የተዘጋጀ ጽሁፍ የቀረበ ሲሆን፤ የቀረበው ጽሁፍ ክልሉ እስካሁን የመጣባቸውን ሰፊ የፖለቲካ፣ ማህበራዊና ኢኮኖሚያዊ ዳራዎች እንዲሁም ያልተነገሩ የህዝቡ ታሪኮችንና ማንነት የሚገልጽ ነበር ፡፡የኢትዮጵያ ሶማሌ ክልል ርዕሰ መስተዳድር አቶ አብዲ መሃመድ ኡመር በዚሁ ወቅት እንደተናገሩት፤ የኢትዮጵያ ሶማሌ ክልል በቀደሙት የገዥ መደቦችና ስርዓቶች እንደሌሎቹ የኢትዮጵያ ብሄር፣ ብሄረሰቦችና ህዝቦች በአድሎአዊና ጨቋኝ አገዛዝ ስር የዴሞክራሲያዊና ሰብዓዊ መብት ተጠቃሚ ሳይሆን ዘመናትን አሳልፏል፡፡የክልሉ ህዝብ ከጥንት ጀምሮ እንኳ በኢትዮጵያዊነቱ በማመን የቅኝ ገዥዎችን ድለላና ጥያቄዎች በመተው ከጥንትም ኢትዮጵያዊነቱን ጠብቆ የቆየ ሆኖ እያለ በአገሪቱ በነበሩት ስርዓቶች ግን እንደሌሎቹ ህዝቦች ጭቆናና በደል ይደርስበት እንደነበር ታሪኩን እንደሚያስረዳ ገልጸው፤ በተለይ የደርግ ስርዓትም ይከተለው በነበረው አምባገነናዊና አፋኝ ስርዓት የክልሉ ህዝብ ለስደት፣ ለርሃብና ለሞት ይዳረግ እንደነበር ተናግረዋል፡፡የደርግን ስርዓት ላንዴና ለመጨረሻ ጊዜ ከተገረሰሰ ወዲህ አገሪቱ አሁን በምትከተለው ስርዓት በሕገ-መንግስቱ መሰረት ክልሉ በፌደራል ስርዓት ስር ራሱን በራሱ በማስተዳደር የህብረተሰቡን ሁለንተናዊ ተጠቃሚነት  የተረጋገጠለት መሆኑን ገልጸው፤ ይሁን እንጂ ክልሉ ራሱን በራሱ ማስተዳደር ከጀመረም ጊዜ ወዲህም በክልሉ በነበረው ውስጣዊና ውጫዊ ተጽኖዎች ምክንያት በክልሉ የተፈለገውን ለውጥ ማስመዝገብ ሳይቻል ቆይቷል ብለዋል ፡፡     ከረጅም ትግል በኃላ በክልሉ የነበሩትን ውጫዊና ውስጣዊ ተጽኖዎች በማጥራት ከ2000 ዓ.ም ወዲህ ከፍተኛ የሰላም፣ የልማትና የመልካም አስተዳደር ውጤቶች መመዝገባቸውን ገልጸው፤ አርብቶ አደር ማህበረሰብ በአሁኑ ወቅት በተለይም በየመሰረተ ልማት አገልግሎት፣ በትምህርት፣ በጤና፣ በንጹህ መጠጥ ውሃና በእንስሳት ሀብት ውጤት ተጠቃሚነቱ ከዓመት አመት እየተሻሻለ መምጣቱን ተናግረዋል ፡፡ በተለይም አርብቶ አደሩን በመንደር በማሰባሰብ የተሻለ ህይወት እንዲመራ እየተደረገ መሆኑንና እስካሁንም 150ሺ በላይ ቤተሰቦች በመንደር መሰባሰባቸውን ተናግረዋል፡፡በክልሉ ከዚህ ቀደም ይንቀሳቀሱ የነበሩ የጸረ ሰላም ሃይሎች ሊጠፉ የቻሉት በክልሉ  በአሁኑ ወቅት እየተመዘገበው ባለው የልማት ውጤት ተሸንፈው ነው ያሉት የክልሉ ርዕሰ መስተዳድር አቶ አብዲ፤ ህብረተሰቡ በአሁኑ ወቅት ትኩረቱን ሙሉ በሙሉ ወደ ልማት ማዞሩን ተናግረዋል፡፡የሲምፖዚየሙ ተሳታፊዎችም በሰጡት አስተያየት፤ የኢትዮጵያ ሶማሌ ክልል ህዝብ እስካሁን የነበሩበትን ትግል በማሸነፍ አሁን የደረሰበት የሰላም፣ ልማትና የመልካም አስተደር ጉዞ እጅግ የሚበረታታ መሆኑን ተናግረዋል፡፡ሲምፖዚየሙን የመሩት የህዝብ ተወካዮች ምክር ቤት አፈ ጉባኤ አባዱላ ገመዳ በበኩላቸው፤ ጸረ-ህዝብ እና ጸረ-ልማት አስተሳሰብ የሚሸነፈው ህብረተሰቡን የልማትና የመልካም አስተዳደር ተጠቃሚ በማድረግ መሆኑን የሶማሌ ክልል ህዝብ የትግል ጉዞ ታሪክ አስተማሪ ነው ብለዋል ፡፡በኢትዮጵያ ሶማሌ ክልል በአሁኑ ወቅት አገሪቱን ሊገነባ የሚችል አመራር እየተፈጠረ በመምጣቱ ለውጥ እየተመዘገበ መሆኑን መመልከታቸውን ገልጸው፤ አመራሮቹ ወደፊትም ሊገጥሙት የሚችለውን ችግሮች ደረጃ በደረጃ በመፍታት የህብረተሰቡን ተጠቃሚነት ማረጋገጥ እንደሚገባ አሳስበዋል፡፡